KISKŐRÖSI SPORTIGAZGATÓSÁG
ELŐTERJESZTÉS

(a Képviselő-testület 2012. június 27-i ülésére)
TÁRGY:
Beszámoló a Kiskőrösi Sportigazgatóság tevékenységéről
A Kiskőrösi Sportigazgatóság 1991 szeptembere óta működik.   Tevékenységi köre: a város sport- vagyonának működtetése, a helyi diák-és szabadidősport szervezése, valamint a helyi versenysport igény szerinti szakmai segítése.

Kiskőrösi Sportigazgatóság kezelésében lévő sportlétesítmények:
1. Városi Sportcsarnok

2. Városi Sporttelep

3. Szabadidőpark

További kiskőrösi sportlétesítmények:

· 2003-ban létrejött a „Küzdősportok Háza” amely óriási előrelépést jelent, ugyanis a birkózók, ökölvívók, és judósok leltek itt otthonra.  E küzdősportok munkájában komoly minőségi javulást jelent, hogy állandó helyen, megfelelő edzésszámmal tudnak dolgozni.

· 2009-ben megépült a Tanuszoda, ahova a helyi és térségi oktatási intézmények a sportigazgatóság által koordinált rendszerben járnak úszni.

· 2011 őszén megvalósult egy lelkes közösség álma, a sporttelep területén egy műjégpálya, mely jelenleg is fejlesztés alatt áll. Cél egy négy évszakos fedett korcsolyapálya öltözőkkel, kiszolgálóhelységekkel.

1.  VÁROSI  SPORTCSARNOK  :

48 x 24 méteres küzdőtérrel 250 férőhelyes lelátóval, 4 öltözővel és a hozzá tartozó kiszolgáló helységekkel rendelkezik. Két eredményjelző berendezés és hangosítás is található itt. A sportcsarnok kihasználtsága maximális.  Reggel 8 - 14 óráig a Petőfi Sándor Gimnázium testnevelés óráit, 14 - 16 óráig pedig sportfoglalkozásait tartja itt.  16 óra után a helyi általános iskolák, és különböző baráti társaságok futballoznak, kézilabdáznak, kosárlabdáznak, tollaslabdáznak, aerobicoznak és kosárlabdáznak.  A helyi férfi és női kézilabda klub felnőtt, ifjúsági és serdülő csapatai is itt edzenek. Hétvégén a kézilabda csapatok játsszák NB II-es és Megyei bajnoki mérkőzéseiket. Októbertől áprilisig a sportcsarnokban nincs szabad hétvége, ugyanis egymást érik a rendezvények.

Jelentősebb rendezvények:
· Pecznyik-Kupa NB-s labdarúgó torna

· Szentgyörgyi-Kupa ifjúsági teremlabdarúgó torna

· Holló-Kupa serdülő teremlabdarúgó torna

· Bem-Kupa utánpótlás labdarúgó torna

· Borváros-Kupa férfi kézilabda torna

· Utánpótlás leány kézilabda tornák

· Középiskolai szalagavató ünnepségek

· Gimnázium szülők-nevelők bálja

· IBH-Kupa utánpótlás labdarúgó torna

· Kunságszesz utánpótlás labdarúgó torna

· Wattay-Kupa középiskolás kézilabda torna

· Térségi birkózóverseny

· Megyei diák és felnőtt asztalitenisz verseny

· Agrár expo

· Regionális judo verseny

· Pünkösd-Kupa nemzetközi utánpótlás kézilabda torna

· Óvodás úszóverseny

· Esztétika-Kupa fekve nyomó és szkander verseny

· Sportolók szüreti felvonulása

· Amatőr kispályás és teremlabdarúgó bajnokság

· Majorette fesztivál

· Bozsik program - utánpótlás labdarúgó tornák

· Toyota-Szaki Kupa középiskolás labdarúgó torna

· Petőfi Kupa fiú és leány labdarúgó tornák

· Általános és középiskolás úszóverseny

· Experidance táncgála

· Szilveszter Kupa amatőr teremlabdarúgó torna

2.  VÁROSI  SPORTTELEP :

Három füves labdarúgó pálya, atlétikai futópálya, távolugró gödör, súlylökő, és magasugró hely található itt, mintegy 4,5 ha -on.  A központi labdarúgó pálya lelátóval is rendelkezik. Az egykori aszfaltborítású kézilabda pálya helyén épül a négy évszakos korcsolyapálya. A Sporttelep területére további két műfüves pálya megépítésére adtak be TAO-s pályázatot helyi egyesületek.
A megyei I. osztályban szereplő futballcsapat, valamint a város utánpótlás csapatai használják a pályákat és az öltözőket. Ezen kívül népszerű a vasárnap délelőtti úgynevezett „ökörkör” futballmatiné. A Bozsik program, a helyi iskolák diákolimpia mérkőzései, a Sportigazgatóság atlétikai és futó versenyei és időnként a helyi középiskolás sportrendezvények zajlanak itt. A helyi lakosság egyre nagyobb számban jár ki kocogni. Hagyományosan a városi majális is itt kerül megrendezésre. A helyi lövészklub jelenleg nem működik, de egy vállalkozó ígéretet tett üzemeltetésére, az épület felújítására.
3.  SZABADIDŐ  PARK  :

4,5 ha -os területen füves futballpályák, 3 db salakos teniszpálya, 2 db aszfaltborítású teniszpálya,  KRESZ-park és egy nem rég épített modern, biztonságos gyermekjátszótér található itt. A park a helyi lakosság pihenését, kikapcsolódását és sportolását szolgálja.

Itt zajlik a Városi Kispályás Labdarúgó Bajnokság, két csoportban 22 csapat részvételével. A sportigazgatóság által rendezett diákfutball mérkőzések és a mezei futó versenyek is itt kerülnek megrendezésre. A Kiskőrösi Teniszklub tagjai játszanak a salakos teniszpályákon. Az aszfaltborítású teniszpályán teniszeznek és lábteniszeznek a helyi fiatalok. A parkban délutánonként és hétvégenként nagy a mozgás. Egyre többen kijárnak, és rendszeresen mozognak az emberek.  Városunkban a legnépszerűbb szabadidősport a futball. Ezért a park füves területeinek gondozásáéra kiemelt figyelmet fordítunk.  A Szabadidő Presszót üzemeltető vállalkozóval történt megállapodás szerint a parkba kilátogató emberek a presszó WC-it használhatják.
A Városalapítók Napja ünnepségsorozat keretein belül itt kerül megrendezésre, a mára már hagyománnyá váló nemzetközi hőlégballon találkozó is.
Iskolai családi napok, és cégek - vállalatok csapatépítő összetartásainak kedvelt helyszíne a park. 
A  város  sportlétesítményeinek  fejlesztése:

Forráshiány miatt egyik sportlétesítményünkben sem sikerült elvégezni komolyabb fejlesztést! 

A  2011-es  évben  végzett  felújítások :

Mindhárom létesítményben önerőből végzett kisebb felújítások, karbantartások csupán az állagmegóvást biztosítják.

A  következő években szükséges (ajánlott) felújítások illetve fejlesztések : 

Városi  Sporttelep
· Új nyilvános WC építése.
· Klubház vizesblokkjainak teljes felújítása.
· Épületben gondnoki lakás kialakítása.  Ez komoly előrelépés lenne,

· ugyanis a késő délutáni és esti órákban lenne  gazdája  a  sporttelepnek. 
· Reményeim szerint így megszűnnének a lopások és a randalírozások.

· Május 1 utcai kerítés felújítása.

Városi  Sportcsarnok
· Lelátók újra lakkozása.
· Lelátók PVC padlójának teljes cseréje.
· Öltözők teljes felújítása.
· Lelátó alatti területek hatékonyabb kihasználása, átalakítással.

· Kézilabda kapuk, hálók cseréje.

· Kopolit üvegfal cseréje, modernizálása.

· Fűtés leválasztása korszerűsítése.

· Világítás energiatakarékos rendszerre való átépítése.

· Küzdőtér burkolatának (parketta) felújítása esetleg cseréje.

· A gimnáziummal közös udvarban parkoló kialakítása (aszfalt illetve térkő).

Szabadidő  Park
· Tereprendezés a Szabadidő Presszó előtti területen.
· Labdafogók felújítása, magasítása.
· A KRESZ parkban a kerékpársport újabb szakágainak (BMX) lehetőség biztosítása.
A  helyi  sportélet  aktuális  kérdései :

A helyi lakosság egy részének életmódjához tartozik a mozgás szeretete, művelése, másik része viszont egyáltalán nem mozog, nincs igénye erre a tevékenységre.  Természetesen az a cél, hogy minél több helyi lakos többet és rendszeresebben mozogjon, sportoljon. Előrelépés ezen a téren csak szemlélet változásával lehetséges, ami pedig nagyon hosszú folyamat.  Talán a következő generációnál majd érezhető lesz a szemlélet változása ezen a téren.

A Kiskőrösi Sportigazgatóság jelenlegi feladata, hogy a mozgást, a rekreációt biztosítsa a helyi lakosság azon részének, akik ezt igénylik.


1.  Diáksport


2.  Szabadidősport


3.  Versenysport

1.  Diáksport :

Egyrészt nagyon jól, másrészt kevésbé jól működik a városban a diáksport.  Amennyiben a labdarúgást nézem tökéletesek a helyi viszonyok. Rengeteg labdarúgótornát rendezünk itt Kiskőrösön. Ez is bizonyítja, hogy különböző Diák Sport egyesületekben, több korosztályban is zajlik a futball - élet.  Viszont más sportágak hiányoznak, vagy minimális létszámmal vesznek részt a gyerekek ezen a versenyeken.  A cél az lenne, hogy rendszeresen atletizáljanak, tornázzanak, asztaliteniszezzenek, kézilabdázzanak és kosárlabdázzanak a helyi gyerekek.

Intézményünk ősszel és tavasszal a testnevelők segítségével összeállítja a versenynaptárt, és egész évben ez alapján zajlanak a diáksport események a városban. Sikerült a középiskolás versenynaptárt is elkészíteni, tehát ez a korosztály is rendszeresen sportolhat, versenyezhet.

Orbán Viktor miniszterelnök szerint a kormány célja, hogy a sport, mint stratégiai ágazat, kiemelt állami támogatásban részesüljön. Elsősorban a csapat látványsportágak társasági adón keresztüli új pályázati lehetőségeit tanulják városunk azon egyesületei, melyek e sportágakat űzik. A rendszeren keresztül, utánpótlás nevelési célokra jelentős források vonhatók be, ami a helyi diáksport előnyére válhat.
2.  Szabadidősport  :

A kiskőrösi emberek jelentős része szereti a sportot. Elsősorban a labdarúgáshoz vonzódnak. Sokan művelik is a futballt.  A helyi kispályás városi bajnokságban 22 csapat kb. 400 ember futballozik versenyszerű körülmények között.  De vannak, akik alkalomszerűen járnak ki a barátaikkal vagy a gyerekeikkel a Szabadidő Parkba játszani. Vasárnap délelőttönként is sokan játszanak a parkban és a sporttelepen.

A teniszezők egyre nagyobb létszámban űzik kedvenc sportjukat a Szabadidő Parkban található teniszpályákon.

Akik kézilabdáznak, kosárlabdáznak, vagy röplabdáznak a Városi Sportcsarnokban, esetleg valamelyik iskola tornatermében tehetik ezt.

Az asztaliteniszezők, a Petőfi Sándor Általános Iskola tornatermében felállított asztalokon játszanak.

Nők részére asszonytornát és aerobic foglalkozásokat tartanak az iskolai tornatermekben. A Szabadidő Presszó rendezvényterme zumba órákon mozgatja a ritmusos mozgás kedvelőit.
3.  Versenysport  :

A város sportrendeletében szabályozza a versenysport támogatását.   A támogatás kettős.  Egyrészt a létesítmények térítésmentes használatával, másrészt az egyesületek utánpótlás-nevelését támogatja a Képviselő - testület anyagilag.

A kiskőrösi sportrendelet 1 / 2003 ( I.24. ) 8. §  4-es; 5-ös; 6-os pontja szerint:  
(4) Az önkormányzat a városban működő, a város nevét viselő és a különböző sportágak országos szakszövetségei által kiírt nemzeti bajnokságban szereplő egyesületek, klubok csapatai működési feltételeit, valamint az önkormányzat intézményeinek a legalább megyei szintű sportversenyeit az önkormányzat sport-létesítményeinek (ideértve a Küzdősportok Házaként működő Thököly utcai volt iskola épületének sport célokra hasznosított részét is) – az érintett intézményvezetővel történt egyeztetéssel – térítésmentes használatba adásával támogatja.

(5) A Képviselő-testület a városban működő kis egyesületek, klubok, szakosztályok csapatainak működéséhez a különböző amatőr – és rekreációs sporttevékenységet folytató közösségek tevékenységéhez a vonatkozó döntéseiben rögzített kedvezményekkel biztosítja a sportlétesítmények használatát.

(6) A Képviselő-testület a sport és szabadidős tevékenységek és szolgáltatások kiadásait - ide értve  a kiemelten támogatott sportszervezetek utánpótlás-nevelését is – az önkormányzat a pénzügyi lehetőségei függvényében, de összességében legalább a működési kiadási főösszeg 0,2%-ában állapítja meg.

A kiemelten támogatható sportszervezetek körét a Művelődési Közoktatási és Sport Bizottság határozza meg évenként a decemberi ülésén az alábbi szempontok figyelembevételével:

- a sportszervezet eredményessége a hazai és nemzetközi bajnokságban, versenyeken,

- az adott sportágat képviselő szervezet által foglalkoztatottak létszáma, az utánpótlás-nevelési rendszer felépítettsége,

- az önkormányzati támogatottságon kívül szponzori háttér kiépítettsége,

- a sporttevékenység népszerűsége, a mérkőzések, versenyek látogatottsága.
A  Városi  Sportigazgatóság  gazdálkodása  :

Létszám :
7 fő
1 fő  igazgató


1 fő  sportszervező, adminisztrátor


1 fő  karbantartó


2 fő  pályamunkás

2 fő  takarító

Kiskőrösi  Sportigazgatóság  2011. évi gazdálkodása:

Az intézmény a 2011. évi költségvetési teljesítési adatai:
· Személyi jellegű kiadások:
11 977 000 Ft

            Ebből külső személyi kiadások:        1 096 000 Ft

· T.B. járulékok:
  3 001 000 Ft

· Dologi kiadások:
  6 257 000 Ft

      -   -   -   -   -   -   -   -   -   -   -   -   -   -   -   -   -   -   -   -   -

· Saját bevétel :
  4 453 000 Ft

· Támogatásértékű bevétel :
     647 000 Ft

      -   -   -   -   -   -   -   -   -   -   -   -   -   -   -   -   -   -   -   -   -

· Pénzmaradvány :
  1 827 669 Ft

            Kötött pénzmaradvány :
      705 223 Ft

            Szabad pénzmaradvány :
  1 122 446 Ft

A fentiek alapján kérem a beszámoló elfogadását.
Kiskőrös, 2012. június 19.





Harangozó Péter sk.





                 sportigazgató

Ellenjegyzem:

    Domonyi László sk.     
         polgármester                                                                                     

